29 empreses catalanes mostraran les seves creacions a la gran cita sobre videojocs Barcelona Games World, que se celebrarà del 5 al 8 d'octubre al recinte firal de Montjuïc
El Departament de Cultura participarà en la segona edició del saló de videojocs Barcelona Games World (BGW) amb un estand que acollirà 29 empreses independents catalanes.
Després de l'èxit del seu primer any, l'estand català, organitzat per l'Institut Català de les Empreses Culturals (ICEC) sota la seva marca d'internacionalització Catalan Video Games, duplicarà espai i oferirà 208m2 a les empreses perquè puguin mostrar amb un espai propi els seus jocs tant als professionals com al públic assistent i hi puguin desenvolupar reunions de negoci i trobades amb professionals d'altres països.
A més, també hi seran amb estand propi les empreses catalanes següents: Beautifun Games, Melbot i Petoons.
La fira de videojocs Barcelona Games World (BGW), organitzada conjuntament per Fira de Barcelona i l'Associació Espanyola de Videojocs (AEVI), se celebrarà del 5 al 8 d'octubre al recinte firal de Montjuïc.
Dirigida tant a consumidors com a professionals, enguany el saló ampliarà espai expositiu amb més de 60.000 metres quadrats i comptarà amb la presència de les principals marques del sector, refermant-se així com una cita imprescindible en el sector europeu dels videojocs i posicionant-se com un dels esdeveniments de referència a nivell internacional.
Durant els dies de la fira, els tècnics de l'Àrea de Cultura Digital, de l'Àrea de Desenvolupament Empresarial i de l'Àrea de Mercats de l'ICEC mantindran reunions, faran nous contactes i treballaran des de l'estand català per fer d'enllaç entre els professionals internacionals i les empreses catalanes, i ajudar-les, així, a impulsar les seves creacions.
A més, dijous 5 d'octubre a les 12.30 hores, a l'Escenari Principal – Palau 5, l'ICEC participarà a la Jornada de Finançament 3.0: Mecanismes tradicionals i innovadors de finançament de videojocs, una taula rodona on el director de l'Àrea de Desenvolupament Empresarial (ADE), Edgar Garcia, parlarà de les diverses línies i eines de finançament que l'ICEC posa a l'abast de les empreses catalanes de videojocs.
La internacionalització de les empreses culturals catalanes
L'Institut Català de les Empreses Culturals (ICEC) és una institució pública que vetlla pel desenvolupament i la consolidació del sector creatiu català actuant com a palanca per a la seva professionalització.
Depenent del Departament de Cultura de la Generalitat de Catalunya, la institució assessora i acompanya en el seu creixement a les empreses catalanes dels sectors de les arts escèniques, les arts visuals, l'audiovisual, el llibre, la música i la cultura digital.
Catalan Arts és la marca utilitzada per l'ICEC per la promoció internacional de les empreses culturals i creatives de Catalunya amb més de 10 anys de trajectòria.
Mitjançant la xarxa d'oficines de l'ICEC a Europa (Barcelona, Berlín, Brussel·les, Londres i París) es desplega tot un programa d'accions per connectar, assessorar i donar suport a les empreses creatives en la seva internacionalització.
Amb aquest objectiu, la marca Catalan Arts reforça la presència d'empreses i creacions catalanes a fires i esdeveniments internacionals.
Catalan Arts ofereix també tot tipus de materials i recursos tant als professionals catalans que cerquen desenvolupar els seus projectes internacionalment com als professionals d'altres països que cerquen produccions artístiques pels seus festivals o espais culturals.
Per visitar l'estand, sol·licitar material o contactar amb alguna de les empreses participants envieu un e-mail a: [EMAIL] (Clara) o adreceu-vos a l'estand Catalan Arts – Generalitat de Catalunya (A146) del BGW.